Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Δημοκρατίας της Ουγγαρίας

(υποβληθείσα από την Επιτροπή)

AITIOΛΟΓΙΚΗ ΕΚΘΕΣΗ

Στις 29 Μαΐου 2000, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Ουγγαρίας εξ ονόματος της Κοινότητας για την περαιτέρω ελευθέρωση του αμοιβαίου εμπορίου στον τομέα των ψαριών και των προϊόντων αλιείας.

Οι διαπραγματεύσεις πραγματοποιήθηκαν στις 13 Οκτωβρίου και στις 14 Δεκεμβρίου 2000. Τα δύο μέρη συμφώνησαν για έναν τύπο απλών, σταδιακών και αμοιβαίων δασμολογικών παραχωρήσεων, οι λεπτομέρειες των οποίων καταγράφηκαν στα πρακτικά που υπέγραψαν οι επικεφαλής κάθε αντιπροσωπείας. Οι κυριότερες δεσμεύσεις που ανέλαβε η Κοινότητα ως αποτέλεσμα των διαπραγματεύσεων, είναι οι εξής:

Η Κοινότητα θα εφαρμόσει μείωση 50% των δασμών που ισχύουν σε όλα τα ψάρια και προϊόντα αλιείας κατά την ημερομηνία έναρξης ισχύος της συμφωνίας. Το επόμενο έτος θα εφαρμοστεί περαιτέρω μείωση των δασμών 25%. Δύο έτη ύστερα από την έναρξη ισχύος της συμφωνίας, η Κοινότητα θα καταργήσει τους τελωνειακούς δασμούς σε όλα τα ψάρια και τα προϊόντα της αλιείας.

Στην ευρωπαϊκή συμφωνία μεταξύ της Κοινότητας και της Δημοκρατίας της Ουγγαρίας πρέπει να προστεθεί πρωτόκολλο για τον καθορισμό των νέων εμπορικών ρυθμίσεων για ορισμένα ψάρια και προϊόντα αλιείας. Μέχρι να ολοκληρωθούν οι εσωτερικές διαδικασίες που απαιτούνται για την έναρξη ισχύος του πρόσθετου πρωτοκόλλου, προτείνεται να θεσπίσει η Κοινότητα, με κανονισμό του Συμβουλίου, αυτόνομα μέτρα που θα επιτρέπουν την εφαρμογή των παραχωρήσεων στη Δημοκρατία της Ουγγαρίας από την 1η Ιανουαρίου 2002. Είναι επιθυμητό να προβλεφθεί η ταχεία εφαρμογή της συμφωνίας για να γίνει η σταδιακή ελευθέρωση του εμπορίου στον τομέα των ψαριών και των ειδών της αλιείας και για να δοθεί στη Δημοκρατία της Ουγγαρίας θετικό πολιτικό σήμα ενόψει της διαδικασίας προσχώρησης.

Η θέσπιση των προτεινόμενων αυτόνομων μέτρων θα επισπεύσει την πραγματική ημερομηνία έναρξης της σταδιακής ελευθέρωσης του εμπορίου για τα ψάρια και τα προϊόντα της αλιείας μεταξύ της Κοινότητας και της Δημοκρατίας της Ουγγαρίας. Είναι επομένως αναγκαίο να εξασφαλιστεί ότι θα ληφθούν υπόψη αυτές οι συνθήκες όταν τεθεί σε εφαρμογή το νέο πρόσθετο πρωτόκολλο της ευρωπαϊκής συμφωνίας. Για το σκοπό αυτό, η Επιτροπή θα προτείνει τη σύναψη ανταλλαγής ερμηνευτικών επιστολών με τη Δημοκρατία της Ουγγαρίας.

Με βάση τα ανωτέρω, καλείται το Συμβούλιο να εγκρίνει τον επισυναπτόμενο κανονισμό εφαρμογής, σε αυτόνομη βάση, των παραχωρήσεων που συμφωνήθηκαν μεταξύ της Κοινότητας και της Ουγγαρίας.

2002/0010 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Δημοκρατίας της Ουγγαρίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, υπογράφηκε στις Βρυξέλλες στις 16 Δεκεμβρίου 1991 και τέθηκε σε ισχύ την 1η Φεβρουαρίου 1994 [1].

[1] ΕΕ L 347, της 31.12.1993.

(2) Σύμφωνα με τις οδηγίες που εξέδωσε το Συμβούλιο στις 29 Μαΐου 2000, οι διαπραγματεύσεις με την Ουγγαρία για ένα νέο πρόσθετο πρωτόκολλο της ευρωπαϊκής συμφωνίας ολοκληρώθηκαν στις 14 Δεκεμβρίου 2000.

(3) Το νέο πρόσθετο πρωτόκολλο, με βάση τα άρθρα 20(5) και 23 της ευρωπαϊκής συμφωνίας, προβλέπει παραχωρήσεις για τα ψάρια και τα προϊόντα της αλιείας.

(4) Η ταχεία εφαρμογή της συμφωνίας αποτελεί σημαντικό μέρος των αποτελεσμάτων των διαπραγματεύσεων για τη σύναψη νέου πρόσθετου πρωτοκόλλου της ευρωπαϊκής συμφωνίας με την Ουγγαρία.

(5) Η Ουγγαρία θα λάβει όλες τις αναγκαίες νομοθετικές διατάξεις, σε αυτόνομη βάση, ώστε να διευκολυνθεί η αμοιβαία και ταυτόχρονη εφαρμογή των παραχωρήσεων στην Κοινότητα που προβλέπονται στο πρόσθετο πρωτόκολλο.

(6) Είναι επομένως σκόπιμο να θεσπίσει η Κοινότητα αυτόνομα μέτρα για την εισαγωγή των παραχωρήσεων που προβλέπονται στο νέο πρόσθετο πρωτόκολλο της ευρωπαϊκής συμφωνίας.

ΕΞΕΔΩΣΕ ΤΟ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ρυθμίσεις για την εισαγωγή στην Κοινότητα ψαριών και προϊόντων της αλιείας καταγωγής Δημοκρατίας της Ουγγαρίας, όπως ορίζεται στο άρθρο 2 παρακάτω, θα τροποποιήσουν την ευρωπαϊκή συμφωνία με τη Δημοκρατία της Ουγγαρίας.

2. Από την ημερομηνία ενάρξεως ισχύος του νέου πρόσθετου πρωτοκόλλου της ευρωπαϊκής συμφωνίας με την Ουγγαρία, οι παραχωρήσεις που προβλέπονται σε αυτό θα εφαρμοστούν λαμβανομένων υπόψη των μέτρων εφαρμογής που έχουν ήδη εγκριθεί από τα δύο μέρη πριν από την ημερομηνία αυτή, σε αμοιβαία βάση. Κατά συνέπεια, κατά την ημερομηνία ενάρξεως ισχύος του πρόσθετου πρωτοκόλλου, οι διατάξεις του θα αντικαταστήσουν και θα ακυρώσουν τις αντίστοιχες διατάξεις του παρόντος κανονισμού.

Άρθρο 2

Από την 1η Ιανουαρίου 2002, η Κοινότητα εφαρμόζει μείωση 50 % των τελωνειακών δασμών για όλα τα ψάρια και προϊόντα της αλιείας, όπως καθορίζονται στο άρθρο 1 του κανονισμού (ΕΚ) 104/2000 του Συμβουλίου [2].

[2] ΕΕ L 17 της 21.1.2000, σ. 22.

Από την 1η Ιανουαρίου 2003, η Κοινότητα θα εφαρμόσει περαιτέρω μείωση 25% των τελωνειακών δασμών που ίσχυαν κατά την θέση σε εφαρμογή του παρόντος κανονισμού.

Από την 1η Ιανουαρίου 2004, η Κοινότητα θα καταργήσει τους τελωνειακούς δασμούς για όλα τα ψάρια και τα προϊόντα της αλιείας.

Άρθρο 3

Ο υπολογισμός των μειώσεων που αναφέρονται στο άρθρο 2, θα γίνει με βάση τις κοινές μαθηματικές αρχές.

Ειδικότερα, εφαρμόζονται οι ακόλουθοι κανόνες:

α) για όλα τα στοιχεία κάτω του 50 (συμπεριλαμβανομένου) μετά το δεκαδικό σημείο, γίνεται στρογγυλοποίηση προς τα κάτω στον πλησιέστερο ακέραιο αριθμό.

(β) για όλα τα στοιχεία άνω του 50 μετά το δεκαδικό σημείο, γίνεται στρογγυλοποίηση προς τα πάνω στον πλησιέστερο ακέραιο αριθμό.

(γ) όλοι οι δασμοί κάτω του 2% ορίζονται αυτόματα σε 0%.

Άρθρο 4

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τιτλοσ τησ πραξησ

Πρόταση για τη θέσπιση αυτόνομων μέτρων που επισπεύδουν την εφαρμογή των διατάξεων πρόσθετου πρωτοκόλλου της ευρωπαϊκής συμφωνίας με τη Δημοκρατία της Ουγγαρίας για τον καθορισμό εμπορικών ρυθμίσεων για τα ψάρια και τα προϊόντα της αλιείας. Συμφωνήθηκαν αμοιβαίες παραχωρήσεις που θα εφαρμοστούν σε περίοδο τριών ετών, με απώτερο στόχο την πλήρη ελευθέρωση του εμπορίου για τα προϊόντα αυτά.

2. ΣΧΕΤΙΚΑ ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 12, άρθρο 120

3. Νομική βάση

Άρθρο 133 της συνθήκης για την ίδρυση της Ευρωπαϊκής Κοινότητας

4. Περιγραφη τησ ενεργειασ

4.1 Γενικός στόχος

Πλήρης ελευθέρωση του εμπορίου για τα ψάρια και τα προϊόντα της αλιείας ενόψει της προσχώρησης της δημοκρατίας της Ουγγαρίας στην Ευρωπαϊκή Κοινότητα.

5. Κatataξη των δαπανων/εσοδων

5.1 Είδος των εσόδων

Εισαγωγικοί δασμοί

6. ΕΙΔΟΣ ΤΩΝ ΔΑΠΑΝΩΝ/ΕΣΟΔΩΝ

- Η προτεινόμενη δράση θα επιφέρει μείωση των εισαγωγικών δασμών που εισπράττονται για τα ψάρια και τα προϊόντα της αλιείας καταγωγής Δημοκρατίας της Ουγγαρίας.

- Ωστόσο, η προτεινόμενη δράση θα προκαλέσει μείωση των εισαγωγικών δασμών που καταβάλλονται από τους κοινοτικούς φορείς κατά την εξαγωγή προϊόντων αλιείας στην Ουγγαρία.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της ενέργειας (σχέση μεταξύ κόστους ανά μονάδα και συνολικού κόστους)

Το κόστος της δράσης στηρίχτηκε στις συναλλαγές του 1998, 1999 και 2000. Λόγω των απρόβλεπτων επιπέδων του εμπορίου και της διακύμανσης των συντελεστών του δασμού που εφαρμόζεται στα εν λόγω προϊόντα, χρησιμοποιήθηκε μέσο επίπεδο δασμού 12% για να υπολογιστεί ο δασμός που είχε επιβληθεί το 1998, 1999 και 2000. Οι εισαγωγικοί δασμοί που επιβλήθηκαν το 1999 έδειξαν αύξηση περίπου 4% σε σχέση με το 1998. οι δασμοί το 2000 μειώθηκαν κατά 30% σε σχέση με το 1999. Καμιά αύξηση του επιπέδου των εισπραχθέντων δασμών για τον υπολογισμό των εκτιμώμενων εισαγωγικών δασμών δεν ελήφθη υπόψη. Εν συνεχεία αυτό το στοιχείο μειώθηκε κατά 50% για το έτος ένα και για περαιτέρω 25% για το έτος δύο.

Επειδή, όπως αναμένεται, αυτές οι ρυθμίσεις θα αρχίσουν να ισχύουν την 1η Ιανουαρίου 2002, το εκτιμώμενο κόστος θα υπολογιστεί με βάση το έτος 2002 ως έτος ένα, το έτος 2003 ως έτος δύο, και το έτος 2004 ως έτος τρία.

7.2 Κατανομή κόστους ανά δραστηριότητα

Πιστώσεις αναλήψεων υποχρεώσεων σε εκατ. EUR (σε τρέχουσες τιμές)

>ΘΕΣΗ ΠIΝΑΚΑ>